Norovirus

Norovirus (wakati mwingine hujulikana kama mdudu wa kutapika wakati wa baridi) ni sababu ya kawaida ya kuvimba kwa tumbo na matumbo (gastroenteritis). 

Maambukizi yake yanaonyeshwa na kuhara ambako hakuna damu, kutapika na maumivu ya tumbo. Homa au maumivu ya kichwa yanaweza pia kutokea. Dalili zake za kawaida hutokea masaa 12 hadi 48 baada ya kuambukizwa, na ahueni kwa kawaida hutokea ndani ya siku 1 hadi 3. Matatizo hayatokei kwa kawaida, lakini yanaweza kujumuisha upungufu wa maji mwilini, hasa kwa vijana, wazee, na wale walio na matatizo mengine ya afya.

Kwa kawaida virusi hivi huenezwa kwa njia ya vijidudu (virusi, bakteria, au vimelea) kutoka kwa kinyesi cha mtu aliyeambukizwa kuingia mwilini kupitia mdomo. Hili linaweza kuwa kupitia chakula au maji yaliyochafuliwa au kuwasiliana na mtu hadi mtu. Ugonjwa huu unaweza pia kuenea kupitia nyuso zilizochafuliwa au kupitia hewa kutoka kwa matapishi ya mtu aliyeambukizwa. Sababu za hatari ni pamoja na utayarishaji wa chakula usio safi na kushiriki maeneo ya karibu. Utambuzi wake kwa ujumla hutegemea dalili. Upimaji wa uthibitisho wake kwa kawaida haupatikani, lakini unaweza kufanywa wakati wa milipuko na mashirika ya afya ya umma.

Kinga dhidi yake inahusisha kunawa mikono kwa usahihi na kuondoa maambukizo kwenye nyuso zilizochafuliwa. Vitakaso vya mikono vinavyotokana na pombe vinaweza kutumika kwa kuongeza, lakini havina ufanisi kuliko kunawa mikono. Hakuna chanjo au matibabu maalumu ya norovirus. Usimamizi wake bora unahusisha utunzaji wa usaidizi kama vile kunywa viowevu vya kutosha au viowevu vya kupitia ndani ya mishipa. Viowevu vya urejeshaji maji mwilini ndivyo vinywaji vinavyopendekezwa kunywewa, ingawa vinywaji vingine visivyo na kafeini au pombe vinaweza kusaidia.

Norovirus husababisha takriban matukio milioni 685 vya magonjwa na vifo 200,000 ulimwenguni kote kwa mwaka. Ni kawaida katika ulimwengu ulioendelea na unaoendelea. Wale walio chini ya umri wa miaka mitano huathirika zaidi, na katika kundi hili husababisha vifo 50,000 hivi katika ulimwengu unaoendelea. Maambukizi ya Norovirus hutokea mara nyingi zaidi wakati wa miezi ya baridi. Mara nyingi hutokea katika milipuko, hasa kati ya wale wanaoishi katika maeneo ya karibu. Nchini Marekani, ugonjwa huu ndio sababu ya karibu nusu ya magonjwa yote yanayotokana na chakula. Virusi hivi vimepewa jina la jiji la Norwalk, Ohio, ambapo mlipuko wake ulitokea mwaka wa 1968.

 Marejeo 

Category:Virusi
Category:Translated from MDWiki